ישיבת ברכת משה

ישיבת ברכת משה היא ישיבת ההסדר במעלה אדומים. בראשות הישיבה עמד במשך שנים הרב נחום אליעזר רבינוביץ', וכיום עומדים בראשותה מייסדי הישיבה הרב חיים סבתו והרב יצחק שילת. היסטוריה הישיבה נוסדה בשנת ה'תשל"ז (1977) במישור אדומים על ידי הרב סבתו והרב שילת, אז שני רבנים צעירים יוצאי ישיבת הכותל, ביוזמת הרב אריה בינה, ראש ישיבת נתיב מאיר וכן על ידי הרב יצחק ספיר ומוני בן-ארי. את התרומה הראשונית להקמת הישיבה תרמה תנועת המזרחי בצפון אמריקה מתוך עיזבונם של משה וברכה גירשבוים, ומכאן שם הישיבה. כעבור תשע שנים עברה הישיבה לשכונת מצפה נבו שבמעלה אדומים. בשנותיה הראשונות של הישיבה עמדו בראשה הרב סבתו והרב שילת, אשר מפאת גילם הצעיר לא ראו עצמם כראויים לתואר "ראש הישיבה". בשנים תש"מ-תשמ"א ניתן השיעור הכללי בישיבה על ידי דוד הנשקה (כיום פרופסור לתלמוד באוניברסיטת בר-אילן). בשנת תשמ"ג הגיע לעמוד בראשות הישיבה הרב נחום אליעזר רבינוביץ'. בכ' תמוז תשע"ה מונו שוב הרב סבתו והרב שילת לראשי הישיבה לצדו של הרב רבינוביץ'. לאחר שנים רבות בהן מסר הרב רבינוביץ את השיעור הכללי בישיבה, החל משנת תשע"ו מוסרים את השיעור ברוטציה שבועית הרב סבתו, הרב שילת והרב יונתן רוזין, בוגר הישיבה. בישיבה פועל כולל הלכה בראשות הרב אלישע אבינר. בנוסף יש גם כולל דיינות בראשות הרב אריה כ"ץ. בין הר"מים בישיבה: הרב ישי אנגלמן, הרב צביקה הבר, הרב אברהם וולפסון, הרב אפי ולץ, הרב אליהו ליפשיץ, הרב אריה כ"ץ והרב בצלאל דניאל. הר"מ האחראי על תוכנית לימודי האמונה הוא הרב רן כלילי, מחבר סדרת 'ילמד ענוים דרכו', אשר משמש במקביל רב קהילת 'שבט אחים' בשוהם. המנהל החינוכי הוא הרב אליאב פלהיימר. במשך עשרות שנים למדו תלמידי הישיבה לתואר ראשון בחינוך במכללת ליפשיץ בירושלים. לאחר מיזוג המכללה במכללת הרצוג מתקיימים הלימודים בקמפוס המכללה באלון שבות. בישיבה פועל "כולל תורת המדינה" העוסק בהלכות שלטון ומדינאות, בהנחייתו של הרב עוז בלומן. ספריית הישיבה החדשה נתרמה לזכרו של סגן משנה יובל הימן, צוער בקורס קצינים שנפל במהלך מבצע צוק איתן והיא משמשת ספרייה תורנית עירונית. הספרייה, נכון ל-2017, כוללת כ-12,000 כותרים. בית מדרש חדש ובו כ-300 מקומות נחנך בשנת תשס"ד. בשנת 2010 למדו בישיבה כ-250 תלמידים ועוד כ-70 היו בשירותם הצבאי. בי"ב באייר ה'תש"ף (2020) נפטר ראש הישיבה, הרב נחום אליעזר רבינוביץ'. דרכה של הישיבה הישיבה מדגישה את העיסוק במשנתו של הרמב"ם, בעיקר בשל דרכם של ראשי הישיבה, הרב רבינוביץ והרב שילת. עם זאת, בישיבה ישנן גישות נוספות, וצוות הרבנים התחנך בבתי מדרש מגוונים בתוך הציונות הדתית. לצד לימודי גמרא בעיון ישנם גם שיעורי מחשבה, תנ"ך, הלכה ומחשבת ישראל. הישיבה מעודדת חשיבה רציונלית ופתוחה. רוב בוגריה ממשיך לאחר הלימודים בישיבה ללימודים אקדמיים. בעבר לימדו בישיבה הרב אלחנן סמט, הרב יאיר דרייפוס, הרב חנן פורת, הרב חגי לונדין, הרב אלישע וישליצקי, הרב שלמה לוי, הרב חיים וידל, הרב מאיר שפיגלמן, הרב ד"ר צמח הלפרין, הרב ישראל רוזנברג ועוד. בימים הנוראים, מתקיימות בישיבה תפילות משולבות: נוסח עדות המזרח בתפילות שחרית ומנחה ונוסח עדות אשכנז בערבית ומוסף. הישיבה הייתה הראשונה בישראל לנהוג כך. גם הסליחות נאמרות בישיבה בנוסח אשכנזי-ספרדי משולב. נוסח הסליחות כולל שינויים הנובעים מתוך דרכו של ראש הישיבה הרב רבינוביץ'. כך למשל במקום "מידת הרחמים עלינו התגלגלי" נאמר: "מידת הרחמים עלינו נגלגלה", כדי שלא לפנות בתפילה אל המידות. פרסומים "מעליות", ביטאון הישיבה, המהווה קובץ מאמרים בנושאים מגוונים, מונה כיום כשלושים כרכים. בשנים האחרונות יוצא לאור מדי שנה הקובץ "מדברה" ובו עיונים וחידושים על המסכת הנלמדת בישיבה, ומונה כיום אחד עשר כרכים. הישיבה מוציאה עלון תלת שבועי בשם "עולה מן המדבר", בו מאמרים של רבני הישיבה, תלמידיה ולעיתים גם בוגריה, בענייני הלכה, תנ"ך, מחשבה ועוד. בנוסף, אחת לשבוע מוציאה הישיבה עלון בשם "ימצאהו בארץ מדבר", בו נכתבים מאמרים של רבני הישיבה ותלמידיה על לימוד העיון במסכת הישיבתית. בעבר התפרסמה גם חוברת חצי שנתית, "השכל הפועל", ובה קטעי שירה, ספרות ומסות. עלון בוגרים מצומצם יותר, "לעילא", נשלח בתפוצת מיילים לבוגרי הישיבה. לישיבה אתר אינטרנט ובו שיעורים המועברים בישיבה, פירושים על ספר משנה תורה שנכתבו על ידי תלמידי הישיבה, מאמרים, סיכומי שיעורים, עלוני בוגרים ותלמידים ועוד. הוצאה לאור ליד הישיבה פועלת הוצאת הספרים "מכון מעליות". המכון מוציא לאור בעיקר ספרים שנכתבו על ידי רבני ובוגרי הישיבה ובמסגרתו יצאו לאור כ-100 כותרים. במסגרת המכון יצאו ויוצאים לאור בין היתר: ספרי ראש הישיבה, הרב רבינוביץ', ובהם פירוש יד פשוטה על היד החזקה לרמב"ם. ספרי הרב אלחנן סמט בתנ"ך: "עיונים בפרשות השבוע", "פרקי אליהו" ו"פרקי אלישע". מהדורה מדעית של פירוש הרלב"ג על התורה. ספרי "תורת אמך" המסייעים בלימוד גמרא להלכה, על סוגיות במסכת ברכות ופסחים, מאת הרב אליהו ליפשיץ. פירוש "פקודי ישרים" על ספר המצוות לרמב"ם. פירוש לפירוש המשנה לרמב"ם, עם תרגום חדש, הערות מרחיבות, עיונים ועוד. עד כה יצאו מסכתות ברכות, פאה, עבודה זרה וגיטין (בעריכתו של הרב פרופ' דרור פיקסלר), "תיקון משנה" למסכתות עבודה זרה והוריות (בעריכת הרב יצחק שילת), ועוד. "תקראו אֹתם" - מאמרים ושיחות למועדים מבית ישיבת 'ברכת משה' מעלה אדומים. בוגרים נוספים של הישיבה הלכו בדרכו של הרב סבתו וכתבו יצירות ספרותיות העוסקות בשירות הצבאי ובשותפות במערכות ישראל. בוגרים מפורסמים מבוגרי הישיבה ראו בוגרי ישיבת ברכת משה הרב גבריאל גולדמן ー רב היישוב כפר אדומים. הרב דוד זנו ー רב מושב שלווה, ומנהל ביהמ"ד שערי עוזיאל. הרב אורי הכהן - ראש הכולל בישיבת עתניאל. הרב עידו פכטר הרב משה כהן ー ראש מחלקת כשרות במועצה אזורית דרום הר חברון, ראש כולל הלכה בישיבת באר התחיה. הרב יוסי גמליאל - מראשי ישיבת מעלה גלבוע הרב חגי לונדין - מראשי ישיבת ההסדר חולון. ד"ר אורי כץ - משפטן, מרצה באוניברסיטת בר-אילן. מרדכי כדורי - שופט בית המשפט המחוזי בירושלים. הרב פרופ' דניאל רייזר ー ראש החוג למחשבת ישראל במכללת הרצוג. הרב ירון בן דוד – רב קיבוץ בארות יצחק. הרב שאול יונתן וינגורט – לשעבר ראש ישיבת ההסדר שבות ישראל, ומיסד שיטת פני המנורה ללימוד גמרא. אברהם גורמן – שופט מחוזי בבית המשפט בתל אביב. פרופ' אהרן עמית - מרצה לתלמוד באוניברסיטת בר-אילן. פרופ' יובל סיני - מומחה למשפטים, ונשיא מכללת אורות ישראל. רפי רכס - היועץ המשפטי לבתי הדין הרבניים. ד"ר גיל ברינגר - לשעבר יועץ לשרת המשפטים איילת שקד. הרב רמי רחמים ברכיהו - הרב הראשי למשטרת ישראל. אנשיל פפר - עיתונאי ופובליציסט ישראלי. אליעזר (לייזי) שפירא - במאי ותסריטאי ישראלי. קישורים חיצוניים אתר האינטרנט הרשמי של ישיבת ברכת משה מאמרי כתב העת מעליות, באתר ספריית אסיף מאמרי כתב העת מדברה, באתר ספריית אסיף דף הפייסבוק של הישיבה סרטון שיווקי YouTube ישיבת ההסדר ברכת משה (מעלה אדומים), דף שער בספרייה הלאומית הערות שוליים